שבועיים לאחר החלתה וכבר החלו שינויים ברפורמת התחבורה הציבורית בגוש דן. שר התחבורה ישראל כץ אישר ביצוע מספר שינויים בקווי הנסיעה החדשים, כ"השלמה לתוכנית הרה-ארגון", כך לדבריו. זאת, בהתאם להתחייבותו טרם החלת הרפורמה להתאימה במידת הצורך לדרישות הציבור. השינויים יכנסו לתוקף ב-5 באוגוסט.
מאז כניסתה של הרפורמה לתוקף נרשמו לא מעט תלונות כנגדה מצד ציבור משתמשי התחבורה הציבורית. לדברי כץ, נציגי משרדו קיבלו את כל ההערות ובכלל זה כאלה שהגיעו מגופים גדולים כמו רשויות מקומיות בגוש דן, בתי חולים ומפעילי התחבורה הציבורית, ובעקבותיהן הוחלט על סדרת השלמות ושינויים שיבוצעו בהמשך ועל בסיסי הרפורמה.
"הרפורמה בגוש דן יצאה לדרך, וכבר עתה ניתן להיווכח כי חלק גדול מהנוסעים החלו להטמיע הרגלי נסיעה חדשים שבשיטה החדשה, ומקצרים את זמן נסיעתם באמצעות מעברים מהירים, כנהוג במערכות אוטובוסים מתקדמות בעולם המערבי", כל לדברי השר כץ. "הרפורמה עובדת. אני משוכנע כי בתוך תקופת הסתגלות קצרה נוסעים חדשים רבים יעדיפו את התחבורה הציבורית על פני הרכב הפרטי".
ממשרד התחבורה נמסר כי ימשיכו לעקוב אחר ביצוע הרפורמה בקווי האוטובוסים בגוש דן ויהיו קשובים לפניות התושבים והגופים הרלוונטיים. על פי התכנית, במידת הצורך, יבוצעו התאמות נוספות בתום שלושה חודשים לרפורמה, משמע לקראת חודש אוקטובר.